CELEX: 32021D1482
Language: sl
Date: 2021-09-14 00:00:00
Title: Izvedbeni sklep Komisije (EU) 2021/1482 z dne 14. septembra 2021 o določitvi enakovrednosti COVID-19 potrdil, ki jih izdaja Država Izrael, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji (Besedilo velja za EGP)

15.9.2021   
               
               
                  SL
               
               
                  Uradni list Evropske unije
               
               
                  L 325/51
               
            
         IZVEDBENI SKLEP KOMISIJE (EU) 2021/1482
         z dne 14. septembra 2021
         o določitvi enakovrednosti COVID-19 potrdil, ki jih izdaja Država Izrael, in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) in zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa okvir za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (v nadaljnjem besedilu: digitalno COVID potrdilo EU) z namenom, da se imetnikom olajša uveljavljanje pravice do prostega gibanja med pandemijo COVID-19. Prav tako prispeva k lažji postopni odpravi, na usklajen način, omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2.
                  
               
                     (2)
                  
                  
                     Uredba (EU) 2021/953 omogoča priznavanje COVID-19 potrdil, ki jih tretje države izdajo državljanom Unije in njihovim družinskim članom, če Komisija ugotovi, da so navedena COVID-19 potrdila izdana v skladu s standardi, ki se štejejo za enakovredne standardom, določenim v skladu z navedeno uredbo. Poleg tega morajo države članice v skladu z Uredbo (EU) 2021/954 Evropskega parlamenta in Sveta (2) pravila, določena v Uredbi (EU) 2021/953, uporabljati za državljane tretjih držav, ki ne spadajo v področje uporabe navedene uredbe, vendar se zakonito nahajajo ali prebivajo na njihovem ozemlju, in ki so upravičeni do potovanja v druge države članice v skladu s pravom Unije. Zato bi se morale vse ugotovitve o enakovrednosti, določene v tem sklepu, uporabljati za potrdila o cepljenju in preboleli bolezni v zvezi s COVID-19, ki jih Država Izrael izda državljanom Unije in njihovim družinskim članom. Podobno bi se morale na podlagi Uredbe (EU) 2021/954 take ugotovitve o enakovrednosti uporabljati tudi za potrdila o cepljenju in preboleli bolezni v zvezi s COVID-19, ki jih Država Izrael izda državljanom tretjih držav, ki se zakonito nahajajo ali prebivajo na ozemlju držav članic pod pogoji iz navedene uredbe.
                  
               
                     (3)
                  
                  
                     Država Izrael je 19. julija 2021 Komisiji predložila podrobne informacije o izdaji interoperabilnih potrdil o cepljenju in preboleli bolezni v zvezi s COVID-19 v skladu s sistemom „Ramzor“. Država Izrael je Komisijo obvestila, da meni, da se njena COVID-19 potrdila izdajajo v skladu s standardom in tehnološkim sistemom, ki sta interoperabilna z okvirom zaupanja, vzpostavljenim z Uredbo (EU) 2021/953, in ki omogočata preverjanje verodostojnosti, veljavnosti in celovitosti potrdil. V zvezi s tem je Država Izrael obvestila Komisijo, da COVID-19 potrdila, ki jih Država Izrael izda v skladu s sistemom „Ramzor“, vsebujejo podatke iz Priloge k Uredbi (EU) 2021/953.
                  
               
                     (4)
                  
                  
                     Na prošnjo Države Izrael je Komisija 6. septembra 2021 izvedla tehnične preskuse, ki so pokazali, da Država Izrael izdaja potrdila o cepljenju in preboleli bolezni v zvezi s COVID-19 v skladu s sistemom „Ramzor“, ki je interoperabilen z okvirom zaupanja, vzpostavljenim z Uredbo (EU) 2021/953, in omogoča preverjanje njihove verodostojnosti, veljavnosti in celovitosti. Komisija je potrdila tudi, da potrdila o cepljenju in preboleli bolezni v zvezi s COVID-19, ki jih Država Izrael izda v skladu s sistemom „Ramzor“, vsebujejo potrebne podatke.
                  
               
                     (5)
                  
                  
                     Država Izrael je Komisijo obvestila tudi, da izdaja interoperabilna potrdila o cepljenju s cepivi proti COVID-19. Ta trenutno vključujejo cepivi Comirnaty in Spikevax.
                  
               
                     (6)
                  
                  
                     Država Izrael je Komisijo nadalje obvestila, da izdaja interoperabilna potrdila o preboleli bolezni. Ta potrdila veljajo največ 180 dni po datumu prvega pozitivnega testa.
                  
               
                     (7)
                  
                  
                     Država Izrael je Komisijo obvestila, da priznava potrdila o cepljenju, testu in preboleli bolezni, ki jih izdajo države članice in države EGP v skladu z Uredbo (EU) 2021/953.
                  
               
                     (8)
                  
                  
                     Država Izrael je Komisijo obvestila tudi, da priznava potrdila o cepljenju in uporablja izvzetje iz omejitev potovanja za osebe, ki so cepljene s cepivi, ki so v skladu z Uredbo (ES) št. 726/2004 prejela dovoljenje za promet po vsej EU.
                  
               
                     (9)
                  
                  
                     Država Izrael je Komisijo nadalje obvestila, da priznava potrdila o amplifikacijskem testu nukleinske kisline (NAAT) v zvezi s COVID-19 (npr. polimerazna verižna reakcija z reverzno transkriptazo, RT-PCR), ki jih izdajo države članice in države EGP. Vendar Država Izrael navaja, da morajo vsi potniki, vključno s tistimi, ki imajo rezultate lokalnih testov, po pristanku ponovno opraviti test NAAT (npr. RT-PCR), kar pomeni, da test, opravljen pred letom, omogoča le vkrcanje na letalo, ne pa tudi izvzetja iz omejitve potovanja. Poleg tega Država Izrael ne priznava hitrih antigenskih testov.
                  
               
                     (10)
                  
                  
                     Država Izrael je Komisijo obvestila tudi, da se bodo pri preverjanju potrdil v Državi Izrael osebni podatki, vključeni v potrdila, obdelovali samo za preverjanje in potrditev cepljenja, rezultata testa ali prebolele bolezni imetnika in se po tem ne bodo hranili.
                  
               
                     (11)
                  
                  
                     S tem so izpolnjeni elementi, potrebni za ugotovitev, da se COVID-19 potrdila, ki jih Država Izrael izda v skladu s sistemom „Ramzor“, štejejo za enakovredna tistim, izdanim v skladu z Uredbo (EU) 2021/953.
                  
               
                     (12)
                  
                  
                     COVID-19 potrdila, ki jih Država Izrael izda v skladu s sistemom „Ramzor“, bi bilo zato treba priznati pod pogoji iz člena 5(5) in člena 7(8) Uredbe (EU) 2021/953.
                  
               
                     (13)
                  
                  
                     Da bi se ta sklep lahko izvajal, bi morala biti Država Izrael povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
                  
               
                     (14)
                  
                  
                     Za zaščito interesov Unije, zlasti na področju javnega zdravja, lahko Komisija uporabi svoja pooblastila za začasno zadržanje izvajanja tega sklepa ali njegovo odpoved, če pogoji iz člena 8(2) Uredbe (EU) 2021/953 niso več izpolnjeni.
                  
               
                     (15)
                  
                  
                     Glede na to, da je treba Državo Izrael čim prej povezati z okvirom zaupanja za digitalno COVID potrdilo EU, vzpostavljenim z Uredbo (EU) 2021/953, bi moral ta sklep začeti veljati na dan objave v Uradnem listu Evropske unije.
                  
               
                     (16)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Potrdila o cepljenju in preboleli bolezni v zvezi s COVID-19, ki jih izdaja Država Izrael v skladu s sistemom „Ramzor“, se z namenom, da se olajša uveljavljanje pravice do prostega gibanja v Uniji, obravnavajo kot enakovredna tistim, izdanim v skladu z Uredbo (EU) 2021/953.
         
         
            Člen 2
            Država Izrael je povezana z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 14. septembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 211, 15.6.2021, str. 1.
         
            (2)  Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).